section_heading: Reduktivna antrakinonska bojila
paragraph_text: Od ostalih antrakinonskih bojila razlikuju se ova reduktivna antrakinonska bojila time što su većinom mnogo složenije kemijske građe, zasnivajući se na raznorodnim strukturnim principima, većinom kondenziranih policikličkih sistema razmjerno velike molekularne težine. Proizvodi ovog reda obuhvaćaju sve nijanse, od žute do crne, ali nisu svi jednako važni. Najznačajnija su zelena, modra i ljubičasta bojila, koja dobro nadopunjuju izvrstan izbor žutih i crvenih bojila reda naftol AS. Žuta reduktivna bojila imaju nedostatak što, iako daju postojana obojenja, čine biljna vlakna podložna razgradnji pod utjecajem svjetlosti. Crvena, škrletna i narančasta reduktivna bojila su preskupa, te nisu uspjela potisnuti bojila naftol AS.